Інтэрвю На некаторы час метал-фестывалі, якія заўсёды праходзілі ў Гомелі, перасталі праводзіцца, і металёвы рух у горадзе пачаў усё менш нагадваць пра сябе. І вось толькі цяпер праз столькі часу адбыўся фестываль з удзелам адзiнаццацi гуртоў. Трэба адзначыць, што горад і сапраўды даўно чакаў падобнай зьявы. Падчас фестывалю мы паразмаўлялі з удзельнікамі ўсіх выступаючых гуртоў, і ўсе яны нам распавялі, як, па іх меркаваньні, іх сустрэлі гледачы, якую праграму яны падрыхтавалі да гэтага фестывалю і што яны жадаюць сказаць чытачам BelMetal. Першымі выступалі One Exception, і пасьля выступу вакаліст гурта распавёў пра свае ўражаньні: “На жаль, людзей было ня так шмат, як хацелася б. Вось, напрыклад, два гады таму мы выступалі на “Адкрыцьці сезону”, і там публікі было значна больш. Ня ведаю, чаму зараз мала. Мабыць, публіка адвыкла проста. Зараз падчас выступу прагучалі ня толькі старыя нашы песьні, але і творы з новага сінглу, які выйшаў гэтай вясной. І зараз вы першыя іх пачулі. Чытачам BelMetal я жадаю сказаць, каб яны актыўней вярталіся ў рок-тусоўку і паболей хадзілі на канцэрты. Новай хвалі маладога пакаленьня ў гэтай тусоўцы няма, але калі хаця б вы будзеце яе адраджаць, мы будзем гэта бачыць і ў нас будзе больш жаданьня працаваць і рабіць музыку”.